**Mert adni jó! - Jótékonysági Divatbemutató a Vakok Iskolájában**

2016. március 08.

szerző: Vanyovszki Mária A Szalon - Budapest



[A SALON oldal](http://asalon.hu/hu/) koncepciója egy olyan beszélgetés után fogalmazódott meg bennem először, ami még véletlenül sem a divatról szólt, hanem a feltétel nélküli szeretetről és a folyamatos, önzetlen adni vágyás életképességéről mai világunkban. Így nagyon örülök, hogy egy olyan rendhagyó hétvégi eseményről számolhatok be itt, ami mögött ugyanez a gondolatiság működik.

A [“Szól a szív...” Alapítvány](http://szolasziv.weebly.com/) által szervezett jótékonysági öko-divatbemutatóra már a helyszín miatt is kíváncsi voltam; az Ajtósi Dürer 39. szám alatti [Vakok Iskolája](http://www.vakisk.hu) épületének impozáns [Nádor terme](http://www.vakisk.hu/nador-terem/) adott otthont a programnak.

Az est háziasszonya **Petykó Ágnes** volt, a [Lakihegy Rádió](http://lakihegyradio.hu/) munkatársa, aki profi jelenléttel és hihetetlen rátermettséggel tudta irányítani a néha szanaszét kószáló közönséget is. Mert igen, az egész rendezvénynek azért volt egy bensőséges, családias jellege.

Természetesen nagyon jó volt megélni azt a szeretetet, ami ebben a közösségben van, viszont azért el is szomorított, hogy egy ilyen színvonalú rendezvény híre ennyire nem tudott eljutni olyan kívülállókhoz, akiket nemcsak hogy a divatbemutatók érdekelnek, de megfelelő adománnyal bőségesen hozzá is járulhattak volna az egész program nemes céljához. A súlyos fokban látássérült és vak gyermekek érdekében létrejött ["Szól a szív ... " Alapítvány](http://szolasziv.weebly.com/) ugyanis az iskolaudvar pihenő és sportudvarrá történő átalakításáért szervezett adománygyűjtést a pénteki, egész estés programmal.

Az első két órában amatőr modellek részvételével mutatkoztak be az újrahasznosításért elkötelezett magyar ruha és kiegészítő tervezők: a [Sharolta](http://www.sharolta.com), az Ursuslupus, a [Norsy Design](https://www.facebook.com/norsy.taskak?fref=ts), a RenaiChance, a Cirrhopprecycle és a [Réthy Fashion](http://www.rethy-fashion.com). Az adománygyűjtés mellett a szervezők célja volt, hogy ráirányítsák a figyelmet a környezettudatos életre.



Fotó: http://szolasziv.weebly.com

A vegyes korosztályú közönség - az egészen pici gyerekektől a nagyszülőkig - már kifejezetten fáradtnak tűnt, amikor elkezdődött egy olyan bámulatos bemutató, hogy az emberek nem hittek a szemüknek. Én is csak kapkodtam a fejem, pedig Alexander McQueen ruhákat is láttam már, de az a látvány élmény és színvonal különbség, ami hirtelen elénk tárult, minden várakozásomat felülmúlta.



Sajnos a fotók közel sem tudják visszaadni azt a lenyűgöző képet, amit a [Merő Péter](http://asalon.hu/hu/designers/tervezok-noi_5/peter-mero_185) és [Németh Edina](https://www.facebook.com/edinaspaper/?fref=ts) együttműködéséből született ruhaköltemények számunkra élőben nyújtottak. Ehhez nagy mértékben hozzájárult a modellek különleges karaktere és magas színvonalú munkája, ami bármelyik nemzetközi kifutón megállná a helyét.





Merő Péter ruhái általában az elegáns vonalat képviselik. Tervezőként a női szélsőségek között keresi a harmóniát. Legfőbb ihletforrása a hollywoodi filmek kiszámíthatatlan és csábító femme fatale-ja, de minden ruhadarabja egyedi, mindegyiknek saját személyisége van. Németh Edina installáció tervező rendezvényeknek, kirakatoknak, filmforgatásoknak, reklámfilmeknek, kiállítási standoknak, divatbemutatóknak biztosít látványos, emlékezetes megjelenést, hangulatot.



Az egyedülálló **Mero x Edinas 'Paper Couture'** kollekcióban, amit mi péntek este közvetlen közelről csodálhattunk meg, Péter mesébe illő ruháit Edina geometrikus papír-fejdíszei és virágai tették igazán különlegessé, melyek kifejezetten erre az alkalomra készültek.



Fotó: Szemerei Éva, http://szolasziv.weebly.com

**A rendezvény közreműködői:**
Ötletgazda: Turán Gabriella, az alapítvány szervező és tanácsadó bizottságának tagja.
Az est fővédnöke: Hankó Gergely, az [Öko Pack Nonprofit Kft.](http://okopack.hu/hu) PR és marketing vezetője.
Műsorvezető: Petykó Ágnes, [Lakihegy rádió](http://lakihegyradio.hu/).
Stylist: Fülöp Nikolett
Az amatőr modellek között voltak látássérült gyermekek és a szüleik, tanárok, táncoslányok a Dózsa György Gimnázium és Táncművészeti Szakközépiskolából, valamint a Vasas Sport Club-ból a VasasPlaket három ifjú vízilabdázója.
Fellépett még Dj Revolution és Vajda Norbert hegedűművész.

**Mero x Edinas 'Paper Couture'**
Haj: [MixTone Hair Color Salon](https://www.facebook.com/mixtonehair/) Alexandra Albrikowski (Lexi), Alessa Cinque, Ivett Beatrix Fechete
Smink: The Vision Makeup SminkIskola

A cikk főképének forrása: [https://www.facebook.com/edinaspaper](https://www.facebook.com/edinaspaper/?fref=ts)